
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 13 aprilie 2010               

Pl-x 55/2010                     


                                                                     AVIZ
asupra propunerii legislative pentru modificarea şi completarea Legii nr. 571/2003 privind Codul fiscal
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.571/2003 privind Codul fiscal, trimis cu adresa nr. Pl x 55 din 16 martie 2010 şi înregistrat cu nr. 31/152 din 17 martie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativa în şedinţa din 13 aprilie 2010.

Propunerea legislativă are ca obiect de reglementare modificarea şi completarea Legii nr. 571/2003 privind Codul fiscal, în sensul simplificării procedurii de direcţionare a cotei de 2 % din venitul sau profitul supus impozitării catre organizaţiile neguvernamentale. Propunerea legislativă prevede si largirea sferei de venituri pentru care se poate direcţiona 2 % din impozitul datorat pe venitul net anual, cu venituri de natura dividendelor, dobânzilor, veniturilor din transferul proprietăţilor imobiliare.
Membrii comisiei au examinat propunerea legislativă supusă avizării, expunerea de motive şi avizul favorabil, cu observaţii şi propuneri, al Consiliului Legislativ nr. 1180 din 13 octombrie 2009.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabila, a propunerii legislative.

În raport de obiectul şi conţinutul reglementării, propunerea legislativă face parte din categoria legilor ordinare. 
              PREŞEDINTE,                                                             SECRETAR,
                Daniel BUDA                                                      Gabriel ANDRONACHE
Consilier, Ciprian Bucur

